Vladimir Gerić

**Vladimir Gerić** (Zagreb,  4. ožujka 1928.), hrvatski redatelj, dramaturg i prevoditelj.

## Biografija
Vladimir Gerić studirao je jugoslavenske književnosti, ruski i francuski jezik na Filozofskom fakultetu te režiju na Akademiji dramske umjetnosti u Zagrebu. Kao redatelj i Gavellin učenik, protivnik je konceptualnoga teatra, uvjeren da „režija i kazalište proizlaze iz govora glumca”.

Još kao student bio je jedan od utemeljitelja Maloga dramskog studija na Trešnjevci. Godine 1957. dolazi u Varaždin, gdje u Narodnom kazalištu »August Cesarec« (današnje Hrvatsko narodno kazalište) isprva radi kao slikar kulisa, zatim scenograf te kasnije i kao redatelj. U varaždinskom kazalištu režirao je Pirandellovu dramu *Čovjek, životinja i krijepost*, Čehovljeva *[[Ujak Vanja|Ujaka Vanju]]*, Camusov *[[Nesporazum]]* te Molièreove drame *[[George Dandin]]*, *[[Škola za žene]]* i *[[Tartuffe]]*. Od 1962. do 1964. djelovao je kao redatelj na Radio Zagrebu te kasnije, od 1965. do 1968. godine, i kao dramaturg. Od 1970. do 1974. i 1980. predavao je glumu i scenski govor studentima zagrebačke Akademije dramske umjetnosti. Od 1973. do 1978. bio je angažiran u zagrebačkom HNK, gdje su zapažene bile njegove režije farse *Slamnati talijanski šešir* Eugènea Labichea te drama *[[U agoniji]]* i *[[Gospoda Glembajevi]]* Miroslava Krleže i *Interregnum 1608* Kreše Novosela.

Iznimna redateljska postignuća ostvario je u zagrebačkom Teatru &TD režirajući često vrlo nekonvencionalno, gotovo na granici eksperimenta: 1967. režirao je drame *Brdo* i *Galilejevo uzašašće* te dvije godine kasnije i povijesnu farsu *Dioklecijanova palača* Antuna Šoljana. 1970. režirao je dramu *Kaspar* Petera Handkea u kojoj je naslovnu ulogu briljantno interpretirao Ivica Vidović. Iste su godine na Festivalu malih i eksperimentalnih scena (MESS) u Sarajevu obojica nagrađeni *Zlatnim vijencem*: Gerić za najbolju režiju, a Vidović za najbolju mušku ulogu. Tu predstavu mnogi kazališni znalci i danas smatraju jednom od najavangardnijih u povijesti hrvatskoga kazališta. Redateljske uspjehe u Teatru &TD Vladimir Gerić je nastavio 1971. s *Pričom o vojniku* Igora Stravinskog, 1972. s dramom *Woyzeck* Georga Büchnera i 1974. s jednočinkama *Tarampesta* i *Mototor* Antuna Šoljana. Osim u Teatru &TD, Gerić je režirao i u drugim zagrebačkim kazalištima: Satiričkom kazalištu »Jazavac« (danas »Kerempuh«), Gradskom dramskom kazalištu »Gavella« te u Teatru u gostima. Djelovao je u kazalištima u Osijeku, Rijeci, Splitu, Dubrovniku, Subotici, Zenici, Mostaru i Mariboru.

## Vladimir Gerić kao televizijski redatelj
Vladimir Gerić kao redatelj potpisuje nekoliko filmskih produkcija Radiotelevizije Zagreb:
* *[[Baština (TV drama)|Baština]]* (1969.), TV film po noveli Guya de Maupassanta,
* *[[Ta dobra duša]]* (1970.), TV film po noveli Luigia Pirandella,
* *Zlatni mladić* (1970.), TV serija po romanu Augusta Cesarca,
* *[[Lenjin u Africi]]* (1973.), TV film po noveli Drage Ivaniševića,
* *[[Pelikani (TV drama)|Pelikani]]* (1973.), TV film po drami Augusta Strindberga,
* *Ujak Vanja* (1981.), TV film po drami Antona Čehova.

## Vladimir Gerić kao prevoditelj
Temeljem recenzije jedne od najpoznatijih francuskih srednjovjekovnih farsa *Meštar Pathelin* Vladimir Gerić je 1956. godine postao članom Društva hrvatskih književnih prevodilaca. Prevodi s devet jezika: engleskog, francuskog, češkog, makedonskog, njemačkog, poljskog, ruskog, slovenskog i talijanskog. Do danas je, primjerice, preveo ili prepjevao brojna djela Shakespearea, Molièrea, Baudelairea, Mallarméa, Rimbauda, Valérya, Feydeaua, Gribojedova, Turgenjeva, Čehova, Kafke te mnogih drugih svjetskih pisaca i pjesnika. Kao prevoditelj i dramaturg surađuje s Glumačkom družinom Histrion, za koju je kajkavizirao nekoliko klasičnih djela svjetske komedijske baštine, primjerice Shakespearove *Vesele ženske z Griča* (*The Merry Wives of Windsor*) i *Na Tri krala ili Kak očete* (*Twelfth Night, or What You Will*) te Feydeauovu farsu *Lovački rog* (*Monsieur chasse!*, kod nas igranu i pod naslovom *Gospon lovac*). Prijevodima Shakespearea na kajkavski jezik napravio je kulturološki pothvat, pomaknuo granice i provjerio mogu li se na kajkavskom igrati ozbiljni komadi te dokazao da i najumnije stvari jednako dobro zvuče na kajkavskom kao i na štokavskom jeziku.

## Nagrade
* 1970. nagrada *Zlatni vijenac* na Festivalu malih i eksperimentalnih scena (MESS) u Sarajevu za režiju drame *Kaspar* Petera Handkea.
* 1977. nagrada na Festivalu domaće radio-drame u Ohridu za najbolju izvornu radijsku dramu (*Off ili poskok i ptica*).
* 1980. u Moskvi je primio nagradu VAAP-a (Sveruske savezne agencije za autorska prava) za svoje brojne prijevode i prepjeve ruskih autora.
* 1996. Predsjednik Republike Hrvatske dr. Franjo Tuđman odlikovao ga je *[[Odlikovanja i priznanja Republike Hrvatske|Redom Danice hrvatske s likom Marka Marulića]]* za iznimne zasluge i doprinos u kulturi.
* 2003. Hrvatsko društvo dramskih umjetnika dodijelilo mu je *[[Nagrada hrvatskog glumišta|Nagradu hrvatskoga glumišta]]* za svekoliko umjetničko djelovanje.
* 2005. nagrada Društva hrvatskih književnih prevodilaca za životno djelo.
* 2010. (za 2009.) *[[Nagrada Vladimir Nazor]]* Ministarstva kulture RH za životno djelo.
* 2013. (za 2012.) *[[Nagrada Iso Velikanović]]* Ministarstva kulture RH za životno djelo.

## Izvori

## Napomene
# A. Tunjić: »Kazalište je više od koncepcije« (u: *VIJENAC*, 2010, br. 430-431).
# Z. Vidačković: »Nagrada Vladimir Nazor za životno djelo: Vladimir Gerić – Kazališni veleznalac« (u: *HRVATSKO GLUMIŠTE*, 2010, br. 44-45, str. 55).

## Literatura
# Tunjić, Andrija: »Kazalište je više od koncepcije«, u: Šeput, L. & Zozoli, L. (ur.), *VIJENAC*, Zagreb: Matica hrvatska, 2010, br. 430-431.
# Vidačković, Zlatko: »Intervju: Vladimir Gerić – Ne pristajem na kompromise«, *HRVATSKO GLUMIŠTE*, 2010, br. 44-45, str. 10-12.
# Vidačković, Zlatko: »Nagrada Vladimir Nazor za životno djelo: Vladimir Gerić – Kazališni veleznalac«, *HRVATSKO GLUMIŠTE*, 2010, br. 44-45, str. 55.

## Vanjske veze
* ''VIJENAC'': Vladimir Gerić – Kazalište je više od koncepcije 
* ''HRVATSKO GLUMIŠTE'': Vladimir Gerić – Kazališni veleznalac
* ''HRVATSKO GLUMIŠTE'': Vladimir Gerić – Ne pristajem na kompromise
* Hrvatsko društvo dramskih umjetnika
* Društvo hrvatskih književnih prevodilaca – Vladimir Gerić 
* Gradsko dramsko kazalište »Gavella« – Vladimir Gerić
* Glumačka družina Histrion
* The Internet Movie Database: Vladimir Gerić